Ekstase oor taktiese reaksiespan in misdaadgeteisterde WestburyFoto: ANA. Inwoners van Westbury in Gauteng was Donderdag verheug en het op die maat van die polisieorkes gedans by die plaaslike stadion, dít in skrille kontras met vroeër die week toe inwoners die polisie met klippe bestook het en hulle genoodsaak was om met rubberkoeëls te reageer. Die rede vir dié oorweldigende vreugde is die aankoms van die polisie se taktiese reaksie‑eenheid wat ontplooi is in hul nedersetting wat deur bendegeweld, dwelms en ander misdrywe geteister word. Chaos het verlede Vrydag losgebars nadat Heather Petersen (45), ŉ inwoner van Westbury, tydens ŉ bendeskietery doodgeskiet is. ŉ Tienjarige meisie is ook tydens die skietery beseer en na die hospitaal geneem. Woedende inwoners het die strate in groot getalle bestorm en die polisie daarvan beskuldig dat hulle kop in een mus met dwelmhandelaars en misdadigers in Westbury is. Minister Bheki Cele en genl. Khehla Sitole. Foto: ANA. Bheki Cele, polisieminister, het die omgewing Dinsdag besoek en onderneem om onmiddellik ŉ taktiese reaksiespan bekend as ‘Amabharete’ te ontplooi om die strate van Westbury te beveilig. Dié span het uiteindelik Donderdag hul opwagting gemaak. Cele het Donderdag aan jubelende inwoners gesê dié span is daargestel om die gemeenskap te verdedig en misdadigers in hegtenis te neem. Aan die span het Cele gesê: “Beskerm asseblief die gemeenskap en neem verkragters, dwelmhandelaars, moordenaars en diewe in hegtenis. Beamptes – gaan klop aan deure en kry vir ons al hierdie gesoekte misdadigers. Ons het ŉ lys van die top 20 en ons sal dit vir julle gee. As julle klop en niemand antwoord nie, skop asseblief die deur [af].” Spesiale spanlede (143) is nou in Westbury ontplooi, insluitend die nasionale ingrypingseenheid en die metropolisie. “Julle sal net 133 sien want tien van hulle gaan tussen julle leef en inligting bymekaar maak en vir ons sê wie die misdadigers is sodat ons op die inligting kan reageer. Daar sal nie meer plek wees vir misdadigers in die gemeenskap nie.” Cele het bygevoeg as bendelede ŉ oorlog wil hê staan dit hulle vry om die taktiese reaksie‑eenheid uit te daag aangesien hulle die ‘ware Jakob’ ontvang het en nie ‘rubberkoeëls’ nie. Foto: ANA.